מבצר ויליאמס

מבצר ויליאמס (באנגלית: Castle Williams) הוא מבצר צבאי שהוקם במאה ה-19 על גברנרז איילנד בניו יורק כדי לשמור על העיר מפני התקפה ימית. עם סיום בנייתה הוצבו בה תותחים ששמרו על העיר במלחמת 1812 מול הבריטים. לאחר המלחמה החל תהליך פירוק המבצר מתותחיו. בתקופת מלחמת האזרחים האמריקנית הוחזק המקום על ידי צבא האיחוד ושימש למגורי חיילים וכבית כלא לעריקים ולאסירי צבא הקונפדרציה. גם לאחר המלחמה המשיך המבצר לשמש ככלא צבאי עד סגירתו ב-1965.

ב-1967 הוכרז כאתר מורשת של מדינת ניו יורק וב-1972 הוכרז כאתר מורשת לאומי .

החל מ-2003 נמצא המבצר, כמו גם כל גברנרז איילנד, באחריות שירות הפארקים הלאומיים של ארצות הברית.

 ההיסטוריה של המבצר 
 הקמת המבצר 
המבצר הוקם בשנים 1811-1807 והיה חלק ממערך מבצרים ששמר על הכניסה הדרומית לניו יורק. מערך זה כלל את פורט ג'יי, מבצר קלינטון, מבצר ווד בליברטי איילנד ומבצר גיבסון באליס איילנד.

כמנהל פרויקט מונה קולונל ג'ונתן ויליאמס , ששימש באותה תקופה כמהנדס ראשי של חיל ההנדסה של צבא ארצות הברית ומפקח ראשי באקדמיה הצבאית של ארצות הברית בווסט פוינט. עם סיום הבנייה אוכלס המקום בחיילים והוצבו בו תותחים.

ב-1810, עוד לפני סיום הבנייה, החליט מפקד מערך ההגנה של ניו יורק, בריגדיר גנרל הנרי בורבק  לקרוא את המבצר על שמו של מתכנן ובונה המבצר, ג'ונתן ויליאמס.

 מלחמת 1812 
במהלך מלחמת 1812 היה כבר אזור הגישה לדרום מנהטן מוגן על ידי מספר מבצרים (ומבצר ויליאמס ביניהם) ולכן חששו הבריטים לתקוף בנקודה זו והעדיפו להגיע לחופי ארצות הברית דרך מרילנד. בהתאם לכך לא הופעלו תותחי המבצר במלחמה זו. לאחר סיום המלחמה החל תהליך פירוק המבצר מתותחיו.

 מלחמת האזרחים 
החל מ-1861, פרוץ מלחמת האזרחים האמריקנית, הוחזק המבצר על ידי צבא האיחוד ולא היה מעורב בלחימה. בדרך כלל שימש המבצר לקליטת חיילים מגויסים של צבא האיחוד, למגורי חיל מצב של האיחוד וכן כבית כלא לעריקי צבא הצפון ולשבויי צבא הקונפדרציה.

 לאחר מלחמת האזרחים 
לאחר מלחמת האזרחים המשיך המבצר לשמש למגורי חיילים וככלא צבאי לאסירים בסיכון נמוך. עם השנים חלה התדרדרות במצב התחזוקה של המבצר וב-1895 בוצע פרויקט שדרוג במבצר שכלל חידוש מערכת החימום והאיסטלציה. לאחר הפרויקט הוגדר המבצר כאחד מעשרה בתי כלא צבאיים ברחבי ארצות הברית.

 המאה ה-20 
בתחילת המאה ה-20 החל תהליך שפיכת אדמה על גברנרז איילנד מפרויקטי תשתית שבוצעו בניו יורק, דבר שגרם להגדלת שטחו של האי. בתקופה זו החליט מזכיר המלחמה של ארצות הברית באותה תקופה, אליהוא רוט, לערוך שיפוץ במבצר ולהתאימו לכלא מודרני. תהליך השיפוץ ארך מספר שנים ובמהלכו הונחה בכלא תשתית חשמל, פורקו מחסני תחמושת בחצר המבצר והאבנים שימשו לבניית בית משמר דו קומתי, חודשה תשתית המים והביוב, חודשה מערכת החימום, נבנו תאי בידוד והותקנו חיזוקי ברזל לתאים, לרצפה ולגג כדי למנוע בריחת אסירים.

באמצע המאה ה-20 בוצע פרויקט שיפוץ נוסף במבצר שכלל החלפת מבני עץ במבני בטון, שינויים פנימיים שכללו הקמת מחיצות לבנים, החלפת שערי עץ בשערי פלדה, ועוד.

 סגירת בית הכלא 
ב-1965 החליט הצבא לסגור את בית הכלא. החלטה זו הייתה חלק משינוי נרחב יותר שכלל פינוי גברנרז איילנד וסגירת המפקדות הצבאיות שפעלו בפורט ג'יי השכן והעברתן לפורט מיד במדינת מרילנד.

ב-1966 עבר המבצר לאחריות משמר החופים של ארצות הברית שרצה בתחילה להרוס את המבצר אך בסופו של דבר השתמש במקום לאחסנת ציוד. במקביל התיר משמר החופים לקבוצות אזרחים להשתמש במבצר לפעילויות כמו חוגי אומנות, מפגשי תנועות נוער, מועדונים חברתיים ועוד.

 המעבר לאחריות אזרחית 
ב-1997 החליט משמר בחופים לנטוש את המבצר. במסגרת זו מונתה יחידה הנדסית של משמר החופים לבצע פעולות שנדרשו למניעת התדרדרות מצבו. במסגרת זו חוזק מבנה המבצר, תוקנו נזקים לקירותיו, הוחלפו החלונות ונוצק גג חדש.

ב-2003 נמסרו מבצר ויליאמס ופורט ג'יי לאחריות שירות הפארקים הלאומיים של ארצות הברית

המבצר פתוח היום לביקורי תיירים.

 מבנה המבצר 
מבצר ויליאמס נבנה בדגם מעוגל, רב קומות. שאיפשר הצבת תותחים במספר מפלסים. דגם זה הפך לאב טיפוס, אומץ על ידי גופי ההנדסה של הצבא ויושם במספר מבצרים נוספים.

גובה המבצר כ-12 מטר וקוטרו 65 מטר והוא נבנה מאבן חול וכלל ארבעה מפלסים. עובי קירותיו 2.4-2.2 מטר. בכל אחת מארבע הקומות הוכנו 13 עמדות תותחים כשבכל עמדה ניתן היה להציב שני תותחים (סך הכל 26 תותחים בכל קומה ו-104 תותחים בכל המבצר).

 גלריה 

 ראו גם 
 פורט ג'יי
 גברנרז איילנד

 לקריאה נוספת 
 Roberts, Robert B., Encyclopedia of Historic Forts: The Military, Pioneer, and Trading Posts of the United States, Macmillan, New York, 1988, 10th printing, , page 555-556.

 קישורים חיצוניים 


 מבצר ויליאמס, באתר fortwiki.com
 מבצר ויליאמס, באתר גברנרז איילנד
 מבצר ויליאמס, באתר "בתים פתוחים בניו יורק"
 , 2019
 , 2015

 ביאורים 

 הערות שוליים 

קטגוריה:ניו יורק: היסטוריה
ויליאמס
קטגוריה:מנהטן: מבנים
קטגוריה:ניו יורק: מוזיאונים
קטגוריה:בסיסי צבא בארצות הברית: צבא ארצות הברית